b'\n_START_ARTICLE_\nPape\xc5\xbe Klemen III.\n_START_SECTION_\n\xc5\xbdivljenjepis\n_START_PARAGRAPH_\nPavel (Paolo) Scolari se jer rodil okrog 1130 v Rimu v \xc4\x8detrti Pigna; o\xc4\x8de Janez (=Giovanni) Scolari je imel visok polo\xc5\xbeaj, vendar ni bil plemi\xc4\x8d, materi pa je bilo ime Marija (Maria). _NEWLINE__NEWLINE_\xc5\xbde kot otroka so ga dali star\xc5\xa1i v vzgojo kanonikom pri Mariji Sne\xc5\xbeni (Basilica di Santa Maria Maggiore), kjer je postal klerik, kanonik in nadduhovnik 3. marca 1176 ter si je za\xc4\x8del graditi pala\xc4\x8do zase in svoje naslednike zraven cerkve. _NEWLINE__NEWLINE_V konzistoriju marca 1179 ga je Aleksander III. imenoval za kardinala-diakona pri Santi Sergio e Bacco, kmalu nato pa je postal kardinal-duhovnik pri Santa Pudenziana. \xc5\xbde januarja 1181 pa ga je pape\xc5\xbe povzdignil za kardinala-\xc5\xa1kofa Palestrine. \xc4\x8ceprav se ni izkazoval v kakih politi\xc4\x8dnih misijah, je \xe2\x80\x93 takrat \xc5\xbee zelo v letih \xe2\x80\x93 bil med resnimi kandidati po smrti Urbana III. 20. oktobra 1187. Ko je kmalu nato \xe2\x80\x93 17. decembra 1187 - umrl v Pisi \xc5\xa1e novi pape\xc5\xbe Gregor VIII., so se zbrali kardinali takoj po pogrebu in ga \xc5\xbee 19. decembra izvolili za pontifexa, \xc4\x8deprav ni mogel biti navzo\xc4\x8d v konklavu zaradi bolezni.\n_START_SECTION_\nPape\xc5\xbe\n_START_PARAGRAPH_\nKot pape\xc5\xbe si je prizadeval za spravo z rimsko ob\xc4\x8dino (komuno), ki je ovirala pape\xc5\xbee pri delu \xc5\xbee pol stoletja; to se mu je posre\xc4\x8dilo \xc5\xa1ele z velikansko odkupnino, ki je \xc4\x8disto izpraznila cerkveno blagajno. \xc5\xa0e ve\xc4\x8d: njegov predhodnik ni mogel stolovati v Rimu; Klemenu pa je uspelo, da je dosegel, da so Rimljani priznali njegovo vladavino in sicer v zameno za odkupnino in za obljubo, da bo poru\xc5\xa1il osovra\xc5\xbeeni Tusculum. V ve\xc4\x8dno mesto je zmagoslavno vstopil sredi februarja 1189, kjer so mu senatorji zaprisegli zvestobo; nastanil se je v Lateranu. \xc4\x8ceprav tega dejstva ne smemo precenjevati, je bil Klemen od upora ter ustanovitve senata 1143 prvi pape\xc5\xbe, ki je v ve\xc4\x8dnem mestu lahko mirno in neovirano prebival dalj \xc4\x8dasa.\n_START_SECTION_\nSprava med vladarji in Tretja kri\xc5\xbearska vojna\n_START_PARAGRAPH_\nPolitiko Gregorja VIII., ki je iskal soglasja s cesarjem, je nadaljeval tudi njegov naslednik, Klemen III. On je mlademu Henriku brez odla\xc5\xa1anja obljubil cesarsko kronanje, kar mu je s cesarjeve strani zagotovilo popolno vrnitev Pape\xc5\xa1ke dr\xc5\xbeave - razen Matildinih posesti. Celotno pape\xc5\xbeevo plemenito prizadevanje je \xc5\xa1lo za tem, da pomiri med seboj evropske vladarje in jih navdu\xc5\xa1i za kri\xc5\xbearsko vojno. _NEWLINE__NEWLINE_Aprila 1189 je dosegel Klemen mir s svetorimskim cesarjem Friderikom Rde\xc4\x8debradcem. Pomiril je med seboj kralja Henrika Angle\xc5\xa1kega in Filipa Francoskega, da sta se skupaj udele\xc5\xbeila kri\xc5\xbearske vojne. _NEWLINE_Udejanjil je zamisel Gregorja VIII., da je treba zopet osvojiti Jeruzalem, najprej pa med seboj pomiriti kr\xc5\xa1\xc4\x8danske evropske vladarje. Friderika je nagovoril, da je od\xc5\xa1el na Tretjo kri\xc5\xbearsko vojno (1189-91), pri kateri so neposredno sodelovali: svetorimski cesar Friderik, francoski kralj Filip Avgust ter angle\xc5\xa1ki kralj Rihard Levjesr\xc4\x8dni. Pohod se je uspe\xc5\xa1no za\xc4\x8del, pa nesre\xc4\x8dno kon\xc4\x8dal; v vro\xc4\x8dem popoldnevu je namre\xc4\x8d glavni poveljnik Barbarossa utonil 10. junija 1190 pri prehodu s konjem \xc4\x8dez reko Salef ; takratna Armensko-kilikijska kne\xc5\xbeevina, skoz katero so potovali kri\xc5\xbearji, je bila Friderikova zaveznica; po njegovi smrti so se kri\xc5\xbearji po ve\xc4\x8dini vrnili domov.\n_START_SECTION_\nSmrt\n_START_PARAGRAPH_\nZaradi kronanja s cesarsko krono se je podal na pot mladi cesar Henrik z \xc5\xbeeno Konstanco; pri\xc5\xa1la sta \xc5\xbee severno od Rima \xe2\x80\x93 v sotesko Anguillara, pri jezeru Bracciano, ko je pape\xc5\xbea doletela smrt. Umrl je v Rimu, 20. marca 1191. _NEWLINE__NEWLINE_Pokopan je v Lateranu.\n_START_SECTION_\nDe Schola exiet\n_START_PARAGRAPH_\nMalahijeva prerokba pravi o njem, da bo Iz\xc5\xa1el iz \xc5\xa1ole (latinsko De Schola exiet; angle\xc5\xa1ko He will come from school). Temu sledi razlaga, da je Rimljan, iz rodbine Scolari.. (latinsko  Romanus, domo Scholari.; angle\xc5\xa1ko A Roman, of the house of Scolari.). Geslo je besedna igra s priimkom Klemena III.'